Skíðasvæðið í Skarðsdal Siglufirði var opnað á jóladag , 25. desember , 20 dögum seinna en í fyrra . Mikil aðsókn er að svæðinu og síðustu 5 daga voru fleiri gestir en allan desember á síðasta ári . Veðurspár benda til þess að góður snjór verði næstu viku svo skíðaáhugafólk ætti að komast á skíði í Skarðsdalnum . Egill “ Skarðsjarl ” forstöðumaður er nokkuð sáttur með að hægt var að hafa opið um jólin , því margt fólk var þá í fjallinu . Svæðið verður opið alla daga sem hægt er frá kl. 14 – 19 og 10 – 16 um helgar . Í dag , gamlársdag verður opið frá 11 – 14 en allar nánari upplýsingar má finna á vefsíðu Skíðasvæðisins , skardsdalur.is Símsvari sem uppfærður er reglulega með upplýsingum um veður og færi er í síma 878.3399 Egill var spurður í stuttu viðtali við Trölla í gær hvað framkvæmdum við breytingar á skíðasvæðinu liði og hann svaraði því til að ekki náðist s.l. sumar að klára veg , sem er aðeins um 1 km að lengd , vegna þess að þótt menn hefðu talið að nóg efni væri að finna í dalnum til vegagerðar hefði ekki fundist “ ein teskeið af efni ” eins og Egill orðaði það . Vonir standa til að vegurinn klárist næsta sumar og þá verði hægt að hefja uppbyggingarstarf sem undanfarið hefur þurft að bíða . Daglegt snjóflóðaeftirlit er á skíðasvæðinu og þar er ekki telft í neina hættu . Allir 5 – 7 starfmennirnir eru með sérþjálfun í að bregðast við slysum og þegar fréttamaður spurði Egil hvort þeir kynnu allir að standa á skíðum hló hann við og staðfesti það að þeir eru allir skíðamenn . Skíðafélagið Skíðaborg Siglufirði rekur sjoppuna í skíðaskálanum með myndarbrag , og geta fréttamenn Trölla vottað að pylsurnar eru afbragðsgóðar hjá þeim , og kaffið ekki síðra .